Centurion-sinkgat: Pad meer as jaar later heropenSolly Msimanga, uitvoerende burgemeester van die Stad Tshwane, op die plek waar die sinkgat herstel is. Foto: Verskaf Die dag waarop talle Centurion-motoriste al meer as ŉ jaar lank wag, het eindelik aangebreek. Solly Msimanga, uitvoerende burgemeester van die Stad Tshwane, sal vandag om 08:00 die gedeelte van Jeanlaan heropen wat al langer as ŉ jaar gesluit is nadat ŉ massiewe sinkgat onder dié pad gevorm het. Die sinkgat, en gevolglike sluiting van die pad wat voorheen swaar verkeer moes dra, het erge verkeersontwrigting in dié gebied veroorsaak. Dit het die munisipaliteit R25 miljoen gekos om die sinkgat, wat aanvanklik so groot soos ŉ skoolsaal was, te herstel. Msimanga, vergesel van verskeie top munisipale beamptes, was Dinsdag by die aansluiting van Jeanlaan en Gerhardstraat waar die sinkgat herstel is. Werkers was besig met die finale afrondingswerk, insluitend die aanbring van padmerke. Solly Msimanga help die padbouspan om die laaste padmerke aan te bring voor die pad vandag (31 Oktober 2018) heropen sal word. Foto: Verskaf “Ek het ŉ oorsigbesoek gedoen en gepraat met besigheidseienaars wat in ŉ groot mate deur die Jeanlaan-sinkgat geraak is. Die sinkgat, wat massiewe ontwrigting aan besighede en die verkeervloei in Centurion veroorsaak het, is uiteindelik herstel – wat die weg baan vir die herstel van optimale sakebedrywighede in dié gebied,” het Msimanga gesê. “Ek het die padbouspan gehelp om die laaste padmerke aan te bring en het verseker dat die pad gereed sal wees om Woensdagoggend heropen te word.” Die sinkgat is in Mei verlede jaar deur kontrakteurs ontdek wat besig was met padwerke in dié gebied. By nadere ondersoek is gevind dat die sinkgat minstens 12 m diep en so groot soos ŉ skoolsaal was. Die dikte van die pad tussen die teer en die gat was slegs sowat 75 cm en die padoorgang is noodgedwonge vir die publiek en motoriste se veiligheid gesluit. In Augustus is ŉ gedeelte van die aansluiting vir verkeer geopen nadat die eerste fase van die herstelwerk afgehandel is. Die gedeeltelike heropening van die pad het reeds die verkeervloei op Gerhardstraat aansienlik verbeter, aangesien voertuie wat vanaf ŉ noordelike of suidelike rigting gekom het, in ŉ oostelike rigting op Jeanlaan kon draai. Die Stad Tshwane het R27,5 miljoen toegewys vir die herstel van vyf sinkgate in die 2017/2018-boekjaar. ŉ Bykomende R25 miljoen sal in die 2018/2019‑boekjaar vir die rehabilitasie van dié sinkgate beskikbaar gestel word.